b'\n_START_ARTICLE_\nOleg Deripaska\n_START_PARAGRAPH_\nOleg Vladimirovit\xc5\xa1 Deripaska (ven. \xd0\x9e\xd0\xbb\xd0\xb5\xd0\xb3 \xd0\x92\xd0\xbb\xd0\xb0\xd0\xb4\xd0\xb8\xd0\xbc\xd0\xb8\xd1\x80\xd0\xbe\xd0\xb2\xd0\xb8\xd1\x87 \xd0\x94\xd0\xb5\xd1\x80\xd0\xb8\xd0\xbf\xd0\xb0\xd1\x81\xd0\xba\xd0\xb0, s. 2. tammikuuta 1968 Dzer\xc5\xbeinsk, Neuvostoliitto) on ven\xc3\xa4l\xc3\xa4inen oligarkki. _NEWLINE_Liike-el\xc3\xa4m\xc3\xa4n aikakauslehti Forbes listasi maaliskuussa 2007 h\xc3\xa4net maailman 40. rikkaimmaksi henkil\xc3\xb6ksi. Deripaska on naimisissa. H\xc3\xa4nen vaimonsa kuuluu Ven\xc3\xa4j\xc3\xa4n entisen presidentin Boris Jeltsinin perheeseen. Ven\xc3\xa4j\xc3\xa4n oligarkeista h\xc3\xa4nell\xc3\xa4 uskotaan olevan parhaat yhteydet presidentti Vladimir Putiniin. _NEWLINE_H\xc3\xa4n omistaa holdingyhti\xc3\xb6n Bazovyi element (ven. \xd0\x91\xd0\xb0\xd0\xb7\xd0\xbe\xd0\xb2\xd1\x8b\xd0\xb9 \xd1\x8d\xd0\xbb\xd0\xb5\xd0\xbc\xd0\xb5\xd0\xbd\xd1\x82), joka hallitsee alumiiniyhti\xc3\xb6t\xc3\xa4 RUSAL (ven. \xd0\xa0\xd0\xbe\xd1\x81\xd1\x81\xd0\xb8\xd0\xb9\xd1\x81\xd0\xba\xd0\xb8\xd0\xb9 \xd0\xb0\xd0\xbb\xd1\x8e\xd0\xbc\xd0\xb8\xd0\xbd\xd0\xb8\xd0\xb9), autonvalmistajaa GAZ (ven. \xd0\x93\xd0\x90\xd0\x97), lentokoneiden valmistajaa Aviacor (ven. \xd0\x90\xd0\xb2\xd0\xb8\xd0\xb0\xd0\xba\xd0\xbe\xd1\x80) ja vakuutusyhti\xc3\xb6t\xc3\xa4 Ingosstrah (ven. \xd0\x98\xd0\xbd\xd0\xb3\xd0\xbe\xd1\x81\xd1\x81\xd1\x82\xd1\x80\xd0\xb0\xd1\x85).\n_START_SECTION_\nHenkil\xc3\xb6historia\n_START_PARAGRAPH_\nOleg Deripaska valmistui Moskovan valtiollisesta yliopistosta vuonna 1993 ja vuonna 1996 h\xc3\xa4n valmistui Plehanovin talousakatemiasta (ven. \xd0\xa0\xd0\xbe\xd1\x81\xd1\x81\xd0\xb8\xd0\xb9\xd1\x81\xd0\xba\xd0\xb0\xd1\x8f \xd1\x8d\xd0\xba\xd0\xbe\xd0\xbd\xd0\xbe\xd0\xbc\xd0\xb8\xd1\x87\xd0\xb5\xd1\x81\xd0\xba\xd0\xb0\xd1\x8f \xd0\xb0\xd0\xba\xd0\xb0\xd0\xb4\xd0\xb5\xd0\xbc\xd0\xb8\xd1\x8f \xd0\xb8\xd0\xbc. \xd0\x93. \xd0\x92. \xd0\x9f\xd0\xbb\xd0\xb5\xd1\x85\xd0\xb0\xd0\xbd\xd0\xbe\xd0\xb2\xd0\xb0). Vuosina 1994\xe2\x80\x931997 h\xc3\xa4n ty\xc3\xb6skenteli Sajanogorsk Smelter -yhti\xc3\xb6n toimitusjohtajana ja vuosina 1997\xe2\x80\x932001 Sibirski Aluminiumin p\xc3\xa4\xc3\xa4johtajana._NEWLINE_Vuonna 2003 Deripaska omisti puolet RusAl-alumiiniyhti\xc3\xb6st\xc3\xa4. Saman vuoden aikana h\xc3\xa4n osti 25 prosenttia lis\xc3\xa4\xc3\xa4 omistusta toiselta oligarkilta Roman Abramovit\xc5\xa1ilta. Loput 25 prosenttia h\xc3\xa4n osti oligarkeilta Boris Berezovski ja Badri Patarkatsi\xc5\xa1vili vuosien 2003 ja 2004 aikana._NEWLINE_Deripaska osti vuonna 2006 suuren rakennusyrityksen Razvitiye. Myyj\xc3\xa4n\xc3\xa4 oli oligarkki Suleiman Kerimov. Kes\xc3\xa4ll\xc3\xa4 2007 osti viisi prosenttia General Motors -yhti\xc3\xb6n osakkeista. Osuuden markkina-arvo oli 655 miljoonaa euroa._NEWLINE_Sijoituksistaan huolimatta Deripaskalle ei ole my\xc3\xb6nnetty viisumia Yhdysvaltoihin vuoden 1998 j\xc3\xa4lkeen. Syit\xc3\xa4 ei ole ilmoitettu._NEWLINE_Deripaskalla on asunto Lontoossa Belgrave Squaressa sek\xc3\xa4 120 miljoonan euron huvijahti Queen K V\xc3\xa4limerell\xc3\xa4._NEWLINE_Deripaskan liiketoimet ajautuivat vaikeuksiin syksyll\xc3\xa4 2008 kansainv\xc3\xa4lisen finanssikriisin my\xc3\xb6t\xc3\xa4. Valtion kehityspankki Vne\xc5\xa1ekonombank my\xc3\xb6nsi RUSALille 4,5 miljardia US$ lainaa valuuttaluottojen maksuun l\xc3\xa4nsimaisille pankeille.\n_START_SECTION_\nAlumiiniteollisuus\n_START_PARAGRAPH_\nLokakuussa 2006 RusAl, Sual holding ja sveitsil\xc3\xa4inen Glencore International p\xc3\xa4\xc3\xa4ttiv\xc3\xa4t liitt\xc3\xa4\xc3\xa4 yritystens\xc3\xa4 alumiinitoiminnot RUSAL-nimen alle. Yrityksest\xc3\xa4 tuli maailman suurin alumiinin tuottaja. Oleg Deripaska sai 66 prosentin osuuden uudesta yrityksest\xc3\xa4. Vastaavasti Sual holdingin omistanut oligarkki Viktor Vekselberg sai 22 prosenttia.\n_START_SECTION_\nPaperiteollisuus\n_START_PARAGRAPH_\nDeripaskan omistama Bazovyi element on yritt\xc3\xa4nyt saada haltuunsa my\xc3\xb6s Ilim Pulpin tehtaita ja samoin my\xc3\xb6s Arkangelin alueella Novodvinskiss\xc3\xa4 sijaitsevan kartonkitehtaan. Samoin my\xc3\xb6s Balahnassa sijaitsevan sanomalehtipaperitehdas OAO Volgan kyseenalaistamalla sen yksityist\xc3\xa4misen 1994. Bazovyi Element on yhteisty\xc3\xb6ss\xc3\xa4 omistajana OOO LPK Kontinental Mened\xc5\xbeementin kanssa, joka kuuluu OOO Kontinentalinvest -ryhm\xc3\xa4\xc3\xa4n.'